Det er en stor dag for Stabæk Fotball. Sesongen har gitt oss opptil flere smeller, men i dag går gliset hele veien rundt.

- Evig takknemlig

Franck Boli har signert en ny avtale med klubben. En avtale som binder ham til Nadderud frem til sommeren 2021.

- Jeg er takknemlig for alt det denne klubben har gjort for meg. Stabæk var der da jeg trengte det som mest, da jeg var skadet og trengte en klubb. Ingen vil signere en langtidsskadet spiller, men Stabæk hentet meg hjem. Det er jeg evig takknemlig for, og dette er min måte å betale tilbake på, sier Boli til Stabak.no.

- Aldri sett Franck bedre

Stabæks sportssjef Inge André Olsen er i fyr og flamme.

- Midt i en tøff nedrykkskamp, velger Eliteseriens toppscorer altså å forlenge kontrakten med klubben. Det er et sterkt signal fra Franck, som viser en bunnløs lojalitet og tro på prosjektet vårt, sier sportssjefen, som virkelig har latt seg imponere over 25-åringens prestasjoner i blaatt denne sesongen.

- Franck har vært lysende i sommer og høst. Jeg har aldri sett Franck bedre, og det blir spennende å følge han i fortsettelsen. Jeg gleder meg til å se hva vi kan oppnå sammen, sier Olsen.

Ivorianerens opprinnelige avtale strakk seg ut 2019-sesongen.

Franck Boli er i skrivende stund toppscorer i Eliteserien med 15 fulltreffere.

NB: Boli vil være tilgjengelig for pressen etter trening torsdag. Onsdag har Stabæk-spillerne fri.